อย.ร่วมกับ อภ.และสมาคมผู้ประกอบการด้านยา รณรงค์ใช้ยาอย่างสมเหตุผล ลดการใช้ถุงพลาสติก ลดโลกร้อน
อย. ร่วมกับ อภ. และสมาคมผู้ประกอบการด้านยา รณรงค์ใช้ยาอย่างสมเหตุผลลดการใช้ถุงพลาสติก ลดโลกร้อน มอบถุงผ้า 45,000 ถุง ให้กระทรวงสาธารณสุข กระจายไปยังโรงพยาบาล เพื่อแจกถุงผ้าให้ประชาชนใส่ยากลับบ้าน

นพ.ธเรศ กรัษนัยรวิวงค์ เลขาธิการคณะกรรมการอาหารและยา เปิดเผยว่า สำนักงานคณะกรรมการอาหารและยา (อย.) เป็นหน่วยงานรับผิดชอบหลักในการขับเคลื่อนประเทศไทยสู่ประเทศใช้ยาอย่างสมเหตุผล(RDU country) ภายในปี 2562 ซึ่ง อย. ได้มีการร่วมรณรงค์กับทุกภาคส่วน เพื่อให้เกิดการใช้ยาอย่างสมเหตุผลในประชาชน 
จากการที่กระทรวงสาธารณสุข มีนโยบายส่งเสริมให้โรงพยาบาลใช้ถุงผ้าแทนถุงพลาสติกเพื่อลดภาวะโลกร้อน ตามนโยบายโรงพยาบาลเป็นมิตรกับสิ่งแวดล้อม (GREEN &amp; CLEAN Hospital) ในวันนี้ 6 ธันวาคม 2561 อย. จึงร่วมกับองค์การเภสัชกรรม (อภ.) และสมาคมผู้ประกอบการด้านยา ประกอบด้วย  สมาคมไทยอุตสาหกรรมผลิตยาแผนปัจจุบัน สมาคมผู้วิจัยและผลิตเภสัชภัณฑ์  สมาคมเภสัชกรรมทะเบียนและกฎหมายผลิตภัณฑ์ (ประเทศไทย) และสมาคมเภสัชกรอุตสาหการ (ประเทศไทย) ร่วมเป็นส่วนหนึ่งในการรณรงค์ใช้ถุงผ้าแทนถุงพลาสติกภายใต้แคมเปญ “ใช้ยาอย่างสมเหตุผล ลดการใช้ถุงพลาสติก ลดโลกร้อน” มอบถุงผ้าใส่ยา จำนวน 45,000 ถุง ให้แก่ ศ.คลินิก เกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข เพื่อให้กระทรวงสาธารณสุข นำไปกระจายให้โรงพยาบาลต่างๆ ทั่วประเทศ เพื่อเป็นส่วนหนึ่งของการร่วมรณรงค์การใช้ยาอย่างสมเหตุผล และลดโลกร้อน เป็นของขวัญปีใหม่สำหรับประชาชนใส่ยากลับบ้านต่อไป